﻿ယုဒၭ Jude 1

1 ယ့ၫၡူၬဎရံၬ အဎီးအၡၩ, ဒဲစယ့မံၭ အထၧၫ့ဖုဝဲ, စယုဒၭ, ယစံၭ ၦၥၭဘီၩ့ၥံၪ လၧဖါယွၩ အဖၧၩ့, ဒဲန့ဘၪ ဆၧခိၭထၬဝ့ၫ, ဒဲဘၪ ဆၧကိၭဝ့ၫ လၧယ့ၫၡူၬဎရံၬ အဖၧၩ့ နီၪ, 2 မွဲဆၧယၫ့ၥုၪ့ယၫ့ၥၭ, ဒဲဆၧဘၪလိၬအိၭလိၬ ဒဲဆၧအဲၪဆၧကွံၩနီၪ အၪထၪ့ လၧနၥံၪ အဖၧၩ့ဆံၭ. 3 ၦၥၭဘီၩ့ၥံၪဧ့, လၧယအၪ့ဂူၬကွ့ၭန့ နၥံၪ တၡါ လၧဆၧထိးထဲၩ့တၩ့ထဲၩ့ လၧပန့ဎုၬ အဂဲးအကၠီၪ့နီၪ အလးအီၪ, လၧယမိကွ့ၭ ပဂၨၪထၪ့ နၥံၪ ဘဲၫၥိၭ နၥံၪ မိအၪ့ဂူၬ ချဲၩ့ဆီၪ့ဆၧ လၧဆၧနဲၩ အဂး လၧဆၧဖ့ၪလၫ့ လၧၦဆံၫ့ဎံၪၥံၪ လဖၧၫ့ ဂီၩ့ယူၭလီၫ. 4 အဂဲးဘဲၫယီၩ ၦလနၩ့နၩ့ ဂဲၫနုၬၥူၪဝ့ၫ, လၧအမွဲ ၦလယူၭလယၪ့ဘၪယွၩ, ဒဲၦဘိၭကဒၩထဲၩ့ ဆၧအခိးအတၩ လၧဆၧလဲးဆၧဘျၪ အဖၧၩ့, ဒဲမီၪ့ဘံၭ ဆၧအခိၪကဆါ လဂၩဎး, ဒဲပကဆါ ယ့ၫၡူၬဎရံၬလီၫ. ဆၧအီၪက့ၪ အဝ့ၫၥံၪ လၧဖျိၩ့ လၧအၥၫ့ လၧဆၧစ့ၩရၫ့စၪယီၩ အဂးလီၫ. 5 နၥံၪ ၥ့ၪယၫ လဖၧၫ့ လါနၫ့ဘိၩ, ဆၧမိဒုၭနၪ့ထၪ့ထဲၩ့ ဘၪယၥၭ လၧနၥံၪ, ကဆါ မၩဖီၩ့မၩဖျ့ၭ ၦၡၩၥံၪ လၧခးအံဇံၭ, ဒဲလၧခဲၫ့ထဲၩ့နီၪ မၩဂၭဂီၩ့ခွံၬ ၦလၧအလနဲၩဘၪ ဆၧလဖၪလီၫ. 6 ဒဲအၥီၫ့လဖၪ လၧအလဖီၪ့ထၬ ဘၪ ဆၧအလး အဝံခိၪနီၪတၭ, အ့ၪမွဲ စဲၪ့ထၪ့ခွံၬ လၧအလးဒၪဝ့ၫနီၪ, အဝ့ၫဒၪ ဒုၭဘၪ ဆၧဖီၪ့ထၬဝ့ၫ လၧဆၧစၧၩ့ထၬ လၧၥွ့ၫထၭ လၩ့ဆိၩလၩ့ကၠၪ လၧဆၧခံၭ အဖၫ့လၬ, လၧမုစ့ၩရၫ့ အနံၩဖၭဒိၪ အဂး လီၫ. 7 ဘဲၫ စီဒၧၫ့ ဒဲဂမီရၫ ဒဲဒိၩ့ အီၪလၧအဝ့ၫၥံၪ အနဲၩ့ထံၭလဖၪနီၪ မၩမၪမုၪ မၩမၪခွၫတၭ, လ့ၩဖိၬ ဆၧဖံၭဆၧယၪ အဂူၫဂၩ အခဲၫ့ ဘဲၫနီၪၥိၭ, ဒိၭန့ဘၪ ဆၧစ့ၩရၫ့မ့ၪ အဆိၩအကၠၪတၭ, ဆၧအီၪက့ၪ အဝ့ၫၥံၪ လၧအဒီၩ့အထ့ၬ လီၫ. 8 ဘဲၫနီၪအၥိၭ, ၦမံၫမးဆၧလဖၪ မၩစံၪစၪ ဆၧဖံၭဆၧယၪဆ့ တၭ, လယူၭလယၪ့ဘၪ ၦဒိၪၦၡါ အလး တၭ, ဒုၪဒွ့ၪ ဆၧလၩဖၩ့ လီၫ. 9 မွဲလါနၫ့ဘိၩ, အၥီၫ့အခိၪ စမဲၫခအ့လၭ လဂၩ ဂဲးလိၬတ့ၭလိၬအၥၭ လၧမုၪခီၩလဲးတၭ, ထီးအတ့ၭလိၬအၥၭ လၧစမိစ့ၭ အစွၪ အဂဲးအကၠီၪ့နီၪ, အီၪက့ၪ ဆၧဒုၪဒွ့ၪ လၧအလီၩ့ ဘုၪ့အ့ၬ. အ့ၪမွဲ စံၭဝ့ၫ, မွဲကဆါနီၪ အၪ့လၬနၧၩ ဆံၭ. 10 အ့ၪမွဲ ၦလဖၪယီၩ ဆၧလၧအလၥ့ၪယၫဘၪဝ့ၫ အဂဲးအကၠီၪ့နီၪ, ဒုၪဒွ့ၪဝ့ၫဆ့လီၫ. အ့ၪမွဲ ဆၧလၧအၥ့ၪယၫဒၪဆၧ, ဘဲၫဆၧဖိၪဆၧဎါ အၥိၭ, မၩဂၭဂီၩ့လၩ့အၥၭ လၧဆၧလဖၪနီၪ အဖၧၩ့လီၫ. 11 အဝ့ၫၥံၪ ဘၪ ဆၧၡၪ့လီၫ! အဂဲးဘဲၫယီၩ မွဲအဖိၬ စကံၫ့ အဖၧၩ့ၥၭ, ဒဲအၪ့ဂူၬနုၬဝ့ၫ လၧစဘၫလၫ့ အဆၧမၪ အဖၧၩ့ လၧဆၧအလံၩ့အလဲၫ အဂး တၭ, ဂၭဂီၩ့ဝ့ၫ လၧစကိရၫ အဆၧတ့ၭလိၬ အဖၧၩ့လီၫ. 12 ၦလဖၪနီၪ အၪ့ၡီၩ့အီၩၡီၩ့ဆၧတၭ, လၥၭမဲၪဘၪဝ့ၫ; တၭ ဘုၪအၪ့လၩ့ဒၪအၥၭတၭ, မွဲဝ့ၫ လိးၥံၪလဲၫ့ၥံၪ မၩဘိၪ့ ဆၧအဲၪဆၧကွံၩ အဖၧၩ့, ဆၧအုၪ့လဖၪ လၧထံၫလအီၪဘၪ တၭ, လံၩအူၪဒံၩခွံၬဝ့ၫ, ၥံၪ့လဖၪ လၧအလၩ့ယံၭ တၭ, အၥၪ လအီၪဘၪ ၥံၫနံၫဖၧၫ့ လၧအဘၪ ဆၧထ့ၬထၪ့ခွံၬ လၧအဝံၥံၪ, 13 မၫဆမံၭ အလပီၩ တဖျုၭ တဖျၩ့တၭ, ဒုၭပၠူၭထၪ့ အဆၧမ့ၬမဲဒၪဝ့ၫ, ၡၪ စဲၪ့ဝံၩ့ဝၩ့ဆၧ, လၧဆၧအီၪက့ၪဝဲၩ ဆၧခံၭၥၧၫ့ အဆိၩအကၠၪ လၧအဂးလီၫ. 14 စအံနၧၭ အီၪလၧစအၫဒၫ့ အလးခဲၫ့ နွ့ၫဆိၩလဆိၩ လဂၩနီၪ, ချဲၩ့ဆၧ လၧမီၪအချိၬ လၧအဝ့ၫၥံၪ အဂဲးအကၠီၪ့တၭ, စံၭဝ့ၫဒၪ, ယိခွါ, ကဆါ ဂဲၫလၩ့ လၧအၡၩဆံၫ့ဎံၪ အလၬၥံၪ တၭ, 15 ဘဲၫၥိၭ အမိစ့ၩရၫ့ ၦကိၭဂၩဒ့ၭတၭ, ဘဲၫၥိၭ အမိဒုၭၥ့ၪယၫ ၦလၧအလယူၭ လယၪ့ဘၪယွၩ အီၪလၧအကျၩ လၧအဆၧမၪ ထီးအလူၬ, လၧအလဘၪဆဲၫ့ဘၪ လၧဆၧယူၭဆၧယၪ့ယွၩ, လၧအမၩဝ့ၫ လအီၪဘၪ လၧဆၧယူၭဆၧယၪ့ယွၩတၭ, ဒဲဆၧကၪဆၧဂဲၩ ထီးအလူၬ လၧၦဆၧဒဲၩဘၭဖိၪ လၧအလယူၭလယၪ့ဘၪ ယွၩလဖၪ ချဲၩ့ဝ့ၫလီၫ. 16 ၦလဖၪနီၪ လ့ၩဆၧ ဘဲၫအဆၧလဲးဆၧဘျၪ အၥိၭတၭ, မွဲၦၥူၭဝံၪၥူၭလၩဆၧ, ၦအံၩ့နဲၫ့ဆၧတၭ, ယိမ့ၬ ၦၡၩ လၧအမိန့ဆၧ အကၠီၩ့တၭ, အနိၭ ချဲၩ့ဖိၫလိၫဆၧလီၫ. 17 မွဲလါနၫ့ဘိၩ, ၦၥၭဘီၩ့ နၥံၪဝ့ၫဧ့, ဆၧချဲၩ့ လၧအဘၪ ဆၧစံၭဝဲၩ လၧပကဆါ ယ့ၫၡူၬဎရံၬ အဆၧအၪ့မၧၫ့ဖိၪၥံၪ, 18 လၧအဝ့ၫၥံၪ လီၩဘၪဝဲၩ နၥံၪ လၧၦအဒုၪဒွ့ၪဆၧ, လၧအလ့ၩဆၧ ဘဲၫအဆၧလယူၭ လယၪ့ဘၪယွၩ အဆၧလဲးဆၧဘျၪဒၪဝ့ၫ အၥိၭ, မိအီၪဝ့ၫ လၧအဆၧၫ့အထီ အထုၬနီၪ, နၪ့ထၪ့ထဲၩ့ဆံၭ. 19 ၦလဖၪနီၪ မွဲ ၦလၧအမၩလၩ့မုလၩ့ဖၭဆၧ ၦဘၪဆဲၫ့ လၧမိၡါ, ၦလအီၪဘၪ လၧၥၭမုလီၫ. 20 မွဲလါနၫ့ဘိၩ, ၥၭဘီၩ့ နၥံၪဝ့ၫဧ့, မၩထၪ့ နၥံၪအၥၭ လၧနၥံၪ အဆၧနဲၩဆံၫ့ဎံၪထုၬ အဖၫ့ခိၪနီၪ, ဘၩဆိၪဖၪဆၧ လၧၥၭမုဆံၫ့ဎံၪ အဖၧၩ့ တၭ, 21 ယိလါ ကဆါ ယ့ၫၡူၬဎရံၬ အဆၧယၫ့ၥၭ ထီၩ့လၧဆၧမၧၫ့ အဆိၩအကၠၪတၭ, ခိၭထၬ နၥံၪအၥၭ လၧယွၩ အဆၧအဲၪဆၧကွံၩ အဖၧၩ့ဆံၭ. 22 ၦလနၩ့နၩ့ ဂဲးလိၬတ့ၭလိၬဆၧ အဘိၩ့ဘၭနီၪ ပဒၩ့ထၬ အဝ့ၫၥံၪဆံၭ. 23 ၦလနၩ့နၩ့ ဖျဲးန့ခွံၬ လၧမ့ၪ တၭ, ထိးထဲၩ့တၩ့ထဲၩ့ဝ့ၫဆံၭ. ဒဲၦဂူၫဂၩၥံၪနီၪ ယၫ့ၥုၪ့ယၫ့ၥၭ လၧဆၧၥၭမဲၪ အဖၧၩ့, မ့ၬလဲၩ အကီၩ့အၥိၭ ဒၪလ့ၬ လၧအၥံၪၥၧၫ့မူၭချၬ လၧဆၧဖံၭဆၧယၪနီၪ ဆံၭ. 24 ဘဲၫၥိၭ နၥံၪ ထီးလၩ့ထံၩဖါ လဂ့ၩ, ၦလၧအခိၭနၥံၪ ၥ့ၪလဂၩနီၪ, ဒဲယိနၥံၪၥ့ၪ တၭ, မိအီၪက့ၪ နၥံၪ လၥံၪၥၧၫ့မူၭချၬဘၪ လၧအလၩအဖၩ့ အမ့ၬယၫ လၧဆၧၥုၪ့ဎွံၫၥၭယီၫဖၭဒိၪဆ့; 25 ဆၧထိးထဲၩ့တၩ့ထဲၩ့ပၧၩ လၧပကဆါ ယ့ၫၡူၬဎရံၬ အကၠီၩ့, ယွၩ လဂၩဎးနီၪ, မွဲဆၧလၩဖၩ့, ဒဲဆၧၥူၭဆၧၥဲၪ့, ဆၧဂဲးဆီၪ့ဘၭဆီၪ့, ဒဲဆၧစီၩ့ဆၧမၩ့ အီၪလၧအလီၩ့, လၧအဆၧၫ့အထီ လချုၭ အီၪဒံၭဘၪ, ဒဲဘိၩ့နဲၪ့ယီၩ, ဒဲကယဲ အဆိၩအကၠၪ ထီးအလူၬ ထုၬလၥ့ၪဘၪနီၪဆံၭ. အၩမံၩ့.